Sieste - Biquipedia, a enziclopedia libre

# Sieste

### De Biquipedia

  Ista pachina trata sobre Sieste, lugar d'o monezipio de Boltaña e cabezana de l'antigo monezipio homonimo; ta altros empregos d'o toponimo se beiga Sieste (desambigazión).

Sieste
Comunidá autonoma | Aragón
Probinzia | Uesca
Redolada | Sobrarbe
Codigo postal | 22340
Monezipio | Boltaña
Altaria | 713 m.
Distanzia | 98 km ent'á Uesca 2 km enta Boltaña 8 km enta l'Aínsa
Poblazión | 25 ab. (2005)

Sieste (Siest d'antigos) ye un lugar d'o Sobrarbe, en a balle de Sieste que comunica es arredols de Morcat con a balle de l'Ara, en a cubeta interior perinenca d'Aragón.

## [Editar] O monezipio de Sieste

Sieste fa parte, autualment, d'o monezipio de Boltaña, á on que estiore achuntato en l'año 1965, en desmontar-ne l'antigo monezipio homonimo d'o lugar e repartir-ne es lugars d'entre Boltaña e l'Aínsa-Sobrarbe (d'ixes tiempos, l'Aínsa). Es lugars que integraban o monezipio yeran: A Torrozilla, Morcat e Puimorcat (u O Pueyo de Morcat en o dezir-ne local), a metat ozidental d'o nuclio de Malgurguet (l'altra metat yeba ya d'eba tiempos fendo parti de Boltaña), Sant Belián, Luparuelo, e ro mesmo Sieste con os casaches que pendiban d'er en a balle (Sant Martín, mentato en a canzión El Duende de San Martín de La Ronda de Boltaña, e Ra Balle). En desfer-se o monezipio, es lugars se repartioren enamplando es terminos d'as dos capitals d'a "comarca". As parroquias d'aquer desapareixito monezipio yeban debiditas, seguindo o corso mesmo d'o Sieste, d'entre ras diozesis de Uesca e Balbastro.

## [Editar] O lugar de Sieste

Sieste finca á 713 m d'altaria, en a crencha d'o Mont d'a Madalena, ubicazión que le permit de tener sobrebuenas embiestas á l'alto d'a suya balle e d'a balle de Boltaña. A poblazión minguata d'o lugar consist en 25 abitants, d'es cuals només que 2 bi yeban presents en a decada d'es 80. A tornada d'antigos pobladors que eban marchatos e tammién d'altros de nuebos que s'adedicoren á fer d'o lugar uno d'es pioneros d'o turismo rural en l'Alto Aragón ye l'enchaque que ra bitalidat d'o puesto s'aiga recuperata.

A economía d'o lugar ye condizionada per o turismo, con 2 casas rurals e un hotel, per a construzión, e més independientment, de l'agricultura e ra ganadería. O lugarón de Sant Martín, en a fondaleta d'a balle, tien chunto con A Balle bels 10 u 12 abitants.

As casas tradizionals de Sieste son: Casa Cabero, Casa Piquero, Casa Tomás, Casa Chusta, l'"Abadía" (como en altros lugars de Sobrarbe, se'n deziba asinas d'a casa d'o mosén), Casa Rabal (l'autual hotel d'o lugar), Casa Chil e Casa Albars. Diz tammién que bi eba una Casa Solano, que no s'ha conserbato. Modernament, s'han alzato casas nuebas en o lugar, ocupando as eras d'as casas Rabal, Cabero e ra uerta de Tomás, e tammién en o puesto d'as antigas escuelas, l'antigo casal consistorial, e l'antiga ferrería. Més ta baixo, en a balle, se troban as casas Francho, Sarrablo e Barranco. Una casa més ye ra Casa d'o Barranco Fondo, en a par d'á on que naixe ro Barranco de Sieste.

A ilesia d'o lugar ye consagrada ta Sant Chuan e data d'o sieglo XVI, cuan que se soztituyore l'antiga ilesia, d'a cual encara se conserban belas trazas, que yeba romanica.

## [Editar] Istoria

O lugar antigo de Siest ye decumentato como á asentamiento ya en a edat meya, alloras fincato en a balle (se crei que chunto de l'autual ermita de Sant Bizient) per cuentas d'alto en o tozal. A importanzia poblazional de l'asentamiento aquer diz que yeba més gran que l'Aínsa, anque un empestamiento posterior el dixore cuasi despoblato. Alabez, o lugar el tresladoren t'alto ta o puesto á on que güei se troba. Os abitants de Sieste contribuyoren ent'a construzión d'a ilesia de Santa María de l'Aínsa, en o sieglo XII.

## [Editar] Fiestas

- 23 e 24 de chunio, fiesta chicota, fendo honor ta Sant Chuan. Romería ent'a ermita d'a Magdalena, e cuan cai ra nueit, fogatas de Sant Chuan.

- Zaguer cabo de semana d'agosto, chunto con A Balle, Fiesta Mayor, fendo honor ta Sant Ramón.

- En setiembre, romería ent'a ermita d'a Birchen d'a Sierra, chunto con es pobladors de Guaso e altros nuclios d'a redolada.

## [Editar] Enrastres externos

- (es) Sieste en o portal LosPirineos.info

- (es) Parolas d'El Duende de San Martín de La Ronda de Boltaña

Retrieved from "http://an.wikipedia.org../../../s/i/e/Sieste.html"

Categorías: Lugars de Uesca | Lugars de Sobrarbe

##### Views

- Articlo
- Descusión
- Current revision

##### Rechirar